# Sigles

# Criteri general

Les sigles i els acrònims es fixen amb la finalitat de simplificar denominacions completes d’empreses, organismes, publicacions, normes legals, etc. La traduïbilitat de les sigles i els acrònims és independent de la traducció de les designacions completes a què corresponen. En general, cal tindre en compte que les sigles presenten una gran resistència a la traducció.

# Noms de països

Les sigles que representen noms de països cal traduir-les:

> EUA (Estats Units d’Amèrica) i no USA  
> RFA (República Federal Alemanya) » BRD

# Organismes internacionals

Cal seguir en cada cas la forma que s’ha consolidat en la tradició escrita. En casos de vacil·lacions, és preferible la forma traduïda a la de la llengua d’origen:

> ONU (Organització de les Nacions Unides) i no UNO  
> COI (Comité Olímpic Internacional) i no IOC  
> FMI (Fons Monetari Internacional) i no IMF  
> OMS (Organització Mundial de la Salut) i no WHO  
> OTAN (Organització del Tractat de l’Atlàntic Nord) » NATO

Però si l’única forma coneguda és la de la llengua d’origen, cal usar esta forma, sense fer traduccions que en puguen desfigurar el nom:

> UNESCO (United Nations Educational Scientific and Cultural Organization)  
> MIT (Massachusetts Institute of Technology)  
> UNICEF (United Nations International Children’s Fund)

# Conceptes científics

Les representacions siglars corresponents a conceptes científics es traduïxen com a norma general:

> SIDA (síndrome d’immunodeficiència adquirida) i no AIDS  
> ADN (àcid desoxiribonucleic) » NDA

# Elements tècnics

Les sigles que designen objectes i elements relatius a la informàtica i a altres camps tècnics, en general no es traduïxen, encara que es faça servir una versió traduïda del nom complet:

> ADSL (‘línia d’abonat digital asimètrica’, en anglés *asymetric digital subscriber line*)  
> CD (‘disc compacte’, en anglés *compact disc only memory*)  
> CD-ROM (‘disc compacte de només lectura’, en anglés *compact disc only memory*)  
> FM (‘modulació de freqüència’, en anglés *frequency modulation*)

# Partits polítics, sindicats i organitzacions

Les sigles o els acrònims que representen noms de partits polítics i sindicats generalment no es traduïxen, encara que hi haja una versió traduïda de la designació completa:

> IRA però Exèrcit Republicà Irlandés  
> SDP » Partit Socialdemòcrata Alemany

Però hi ha casos en què sí que hi ha tradició de traduïbilitat de la sigla. En estos casos s’ha d’usar la versió valenciana de la sigla, i no la d’una altra llengua:

> OAP (Organització per a l’Alliberament de Palestina)  
> PNB (Partit Nacionalista Basc)   
> OTAN (Organització del Tractat de l’Atlàntic Nord)

# Empreses

Les sigles o els acrònims que representen el nom d’una empresa no es traduïxen, com no es traduïxen tampoc les denominacions completes:

> CES (The Centre of English Studies)  
> IBM (International Business Machines)

# Organismes i institucions públics

Com a criteri general, les sigles o els acrònims que representen organismes i institucions de l’Administració pública no es traduïxen, encara que se’n traduïsca la designació completa:

> SEPE (Servicio Públic d’Ocupació Estatal, en castellà *Servicio Público de Empleo Estatal*)  
> AEC (Comissió d’Energia Atòmica, en anglés *Atomic Energy Commission*)   
> ESA (Agència Espacial Europea, en anglés European Spacial Agency)   
> INAO (Institut Nacional de Denominacions d’Origen, en francés *Institut National des Appellations d’Origine*)

# Altres organismes i institucions

Les sigles dels organismes i institucions que no depenen de l’Administració pública (com ara patronats, col·legis professionals, associacions, federacions esportives, etc.) es mantenen sense traduir, encara que se’n traduïsca la designació completa:

> UEFA (Unió d’Associacions Europees de Futbol, en anglés *Union of European Football Associations*)